Karen J. Klint (S), 2006-02-02:
Socialdemokraterne har glædet sig til debatten om revision og modernisering af loven om kunstig befrugtning, en debat, vi har været parat til i flere måneder, idet vi allerede i efteråret formulerede vores fælles politik for delelementerne i forslaget.
Det er fornuftigt at øge nedfrysningsperioden.
Det er fornuftigt, at forældrene kan få mere end et barn inden for den tidsramme, æg kan nedfryses.
Debatten om forældreegnethed har desværre fået en aktualitet, hvilket vi ikke kunne forudse i efteråret, men som vi nu alle sammen har været vidner til.
En sådan situation må ikke gentages, og vi støtter forslaget om forældreegnethedsprøve eller -vurdering, det er jo ikke en prøve.
Vi håber, det kommer til at virke, ellers må de involverede fagfolk ude i praksis sige til, inden der sker mere personlig skade.
Det er også godt, at ægdonation er med.
Der kan siges for og imod at give æg til en slægtning.
Det skal jeg ikke gøre nu, men vi støtter forslaget, også selv om der kan være nuancer i vores holdning, for vi har jo hørt tidligere i dag, at etik ikke altid er entydig i partibøgerne, og det er det heller ikke hos os, f.eks. her.
Donoranonymiteten kan der også siges noget for og imod.
Vi har i gruppen drøftet den model, hvor forældre kunne vælge enten fuld donoranonymitet, eller at barnet ved myndighedsalder skal kunne få oplyst donors identitet.
I en sådan model vil donorerne naturligvis også skulle vælge, hvilken slags anonymitet de ønsker at medvirke til.
Vi synes også, at i tilfælde af genetisk betingede sygdomme eller behandling af sygdomme, der alene kan hjælpes via organisk materiale fra en person, som den syge har fælles genetiske anlæg med, skal man kunne finde tilbage til donor, hvorefter denne kan tage stilling til ophævelse af anonymiteten eller på anden måde tage stilling til, om vedkommende vil være donor.
Vi havde gerne set flere modeller for fuld, delvis eller ingen anonymitet.
Høringssvarene er forskellige med hensyn til anonymitet, så lad os drøfte det under udvalgsbehandlingen.
Vi har set, at ikke alle partier synes, at tiden er moden til at tage stilling f.eks. til det med anonymiteten, men vi har lige haft et andet lovforslag i dag, L 138, hvor vi talte om sporbarhed på organisk materiale, og det vil vi også godt bringe ind i debatten under udvalgsarbejdet.
Så til det lidt mere spændende i selve debatten: Ophævelse af forbuddet mod at læger medvirker ved kunstig befrugtning hos udvalgte persongrupper.
Vi blev faktisk oprindelig glade, da vi så Politiken forleden torsdag, da vi hørte radioen, da der droppede mails ind fra landsforeningen om, hvor mange medier der ringede til dem for at sige tillykke.
Og hvad har vi så fået ud af det?
Ikke specielt meget i dag.
Jeg har skrevet her: Hvad mon jeg kan sige om hr. Jørgen Winthers tale?
Det blev jo ikke meget, bortset fra at vi nu kender navnene på to af de fem Venstrefolk, som er indstillet på lidt mere, end der ligger i lovforslaget.
Jeg vil gerne sige klart og tydeligt, at ingen skal være i tvivl om, at den socialdemokratiske gruppe finder, at der skal være ligestilling kvinderne indbyrdes, uanset civilstand og seksuel orientering, og det vil vi naturligvis komme med ændringsforslag om gerne sammen med andre partier, der også vil denne ligestilling i det offentlige regi.
Der skal lyde en tak til ministeren for det meget gode notat, som vi har fået, om rammerne for kunstig befrugtning.
Det notat gør det jo ret så let at formulere nogle ændringsforslag.
Børn af enlige og lesbiske har vi hørt i dag trives utrolig godt ligesom alle andre børn med de samme muligheder og de samme risici.
Derfor er vi meget trygge ved situationen, hvis vi kan komme igennem med en fuldstændig ligestilling.
Nogle vil så spørge: Hvor mange vil det dreje sig om?
Det har jeg også spurgt landsforeningen om, de er måske de tætteste på at gætte, og de siger måske 50-100 børn.
Så er der andre, der vil sige, at det jo så også koster det offentlige noget, men der vil mit svar være: 50-100 ekstra børn om året er faktisk en ret god gave til samfundet, for det er jo meget bevidste forældre, som vil bringe nogle rigtig gode og velfungerende børn.
Vi kan støtte det meste af forslaget, men vil medvirke til, at der kommer et ændringsforslag om den fulde ligestilling mellem kvinder.